b'\n_START_ARTICLE_\nSexchikane (sang)\n_START_SECTION_\nBaggrund\n_START_PARAGRAPH_\nSangen blev skrevet p\xc3\xa5 en melodi af den sydafrikanske sanger og sangskriver Miriam Makeba kaldet "Pata Pata" fra 1967, som havde opn\xc3\xa5et en 12. plads p\xc3\xa5 den amerikanske Billboard Hot 100. Oprindelig havde bandet planlagt at sangen skulle omhandle roeh\xc3\xb8stere p\xc3\xa5 Lolland med omkv\xc3\xa6det "Vi hiver dem lige op af jorden / Vi kommer fra syden op til Norden". Sangen endte med at omhandle sexchikane, som var begyndt at blive offentligt debateret i starten af 1990\'erne, dog med det twist, at det her er m\xc3\xa6ndene der brokker sig over at blive taget p\xc3\xa5 l\xc3\xa5rene, hvor det traditionelt har v\xc3\xa6ret et overtal af kvinder, som har f\xc3\xb8lt sig udsat for sexchikane._NEWLINE_Teksten handler om en postmedarbejder, hvis chef g\xc3\xb8r tiln\xc3\xa6rmelser og siger "Nu ska\' vi frankere, og du ska\' slikke". Herefter synges at han trods flere forskellige jobs altid var udfordret af, at kvinder ville have hans krop.\n_START_SECTION_\nMusikvideo\n_START_PARAGRAPH_\nDer blev indspillet en musikvideo til sangen. Den lagde ud med silhuetterne af bandets medlemmer, der synger det indledende kor og silhuetten af en dame, der danser med m\xc3\xa5nen som baggrund._NEWLINE_Herefter ses en postmedarbejder der, som teksten beskriver det, sorterer pakker og en kvindelig chef, der l\xc3\xa6gger an p\xc3\xa5 ham. Dette krydsklippes med bandet, der synger sangen. Til slut kommer en gruppe kvinder ind og overtager instrumenterne og skubber bandmedlemmerne v\xc3\xa6k.\n_START_SECTION_\nLiveoptr\xc3\xa6dner\n_START_PARAGRAPH_\nDen 8. august 2004 spillede Shu-bi-dua sangen p\xc3\xa5 Smukfest i Skanderborg i forbindelse med festivalens 25 \xc3\xa5rs jubil\xc3\xa6um-jubil\xc3\xa6umskoncert, kaldet Danmarks Smukkeste Koncert, hvor det st\xc3\xb8rste danske hit fra hvert \xc3\xa5r festivalen havde eksisteret blev opf\xc3\xb8rt med de oprindelige grupper, som havde fremf\xc3\xb8rt sangen. "Sexchikane" blev spillet for \xc3\xa5ret 1992.\n_START_SECTION_\nModtagelse\n_START_PARAGRAPH_\nAllerede da teksten var skrevet var gruppen enige om, at den havde noget humor og noget groteskt, som gjorde, at den havde potentiale til at blive et hit. Bandet var i Aarhus for at pr\xc3\xa6sentere albummet p\xc3\xa5 en caf\xc3\xa9, og da efterf\xc3\xb8lgende h\xc3\xb8rte personalet fra baren g\xc3\xa5 at synge "Sexchikane" hele vejen op til Store Torv, var de overbevist om, at sangen ville blive et hit._NEWLINE_Nummeret blev et k\xc3\xa6mpe hit, og blev \xc3\xa5rets mest popul\xc3\xa6re sang p\xc3\xa5 Dansktoppen i dette \xc3\xa5r. Sangens popularitet var med til at g\xc3\xb8re Shu-bi-dua 13 til det bedst s\xc3\xa6lgende album i Danmark i 1992 med 240.000 solgte eksemplarer. Det har siden solgt over 300.000 eksemplarer, og sangen var med til at igangs\xc3\xa6tte endnu en storhedstid for bandet._NEWLINE_Gruppen modtog prisen for "\xc3\x85rets Dansk Hit" for "Sexchikane" ved Danish Music Awards i 1993._NEWLINE_Ved Dansk Melodi Grand Prix 2019 medvirkede gruppen Hum\xc3\xb8rekspressen med sangen "Dronning af Baren", hvis indledning blev sammenlignet med "Sexchikane".'